Քանի որ Ստամբուլի նահանգային քաղաքապետարանը և Ստամբուլի նահանգապետարանը ունեն հավասարազոր իրավասություններ, նահանգային կառավարությանը վերապահված են համեմատաբար ավելի քիչ լիազորություններ։ Ստամբուլի նահանգային քաղաքապետարանի նման Ստամբուլի հատուկ նահանգային վարչակազմը ունի ղեկավար, ժողովրդավարական ճանապարհով ընտրված օրենսդիր մարմին՝ Նահանգային խորհրդարանը, ինչպես նաև ընտրովի գործադիր կոմիտե։ Նահանգային մակարդակում իրականացնելով գործադիր մարմնի լիազորությունները՝ Նահանգային գործադիր կոմիտեն ունի գլխավոր քարտուղարություն և վարչությունների ղեկավարներ, ովքեր խորհրդատվություն են տրամադրում Նահանգային խորհրդարանին[151][154]։ Նահանգային վարչակազմի լիազորությունները բավականին սահմանափակ են։ Վարչակազմի լիազորությունների մեջ մտնում են դպրոցների, նստավայրերի, կառավարական և վարչական կառույցների, ինչպես նաև ճանապարհների շինարարությունը և պահպանումը։ Վարչակազմը պատասխանատու է նաև Ստամբուլում արվեստների, մշակույթի և բնության պահպանման տարածման և խթանման համար[155]։ 2010 թվականի մայիսից մինչև 2014 թվականի հուլիսի 25-ը Ստամբուլի նահանգի նահանգապետը եղել է Հուսեյին Ավնի Մութլուն, իսկ ներկայումս այդ պաշտոնը զբաղեցնում է Վասիպ Շահինը[156]։